als_Latn dik_Latn sag_Latn
Pas 50 ditësh dhe 20 fitoresh radhazi (nga të cilat 10 në playoff) San Antonio Spurs u thyen në “Chesapeake Energy Arena” nga ekipi vendas, Oklahoma City Thunder me rezultatin 102-82. Atë që nuk e bënë dot 10 kundërshtarë të mëparshëm të San Antonio, arriti ta bëjë ekipi i ri nga Oklahoma, falë 22 pikëve të pikëshënuesit më të mirë të sezonit, Kevin Durant, dhe një performance rekord në karrierën e tij nga zvicerani Thabo Sefolosha, i cili shënoi 19 pikë, por i vodhi edhe 6 topa ekipit kundërshtar.
Për Spurs, 16 pikë nga francezi Tony Parker dhe Stephen Jackson qenë shumë pak, dhe ndihma e vogël e Tim Duncan (11 pikë) nuk mjaftoi që rekordi i fitoreve të vazhdonte. Synimi i Spurs ishte të barazonte ekipet e Los Angeles Lakers të viteve 1989 dhe 2001 me 11 fitore rrjesht në playoff. Tashmë, megjithëse në dizavantazh 1-2 në Finalet e Konferencës së Perëndimit, Oklahoma City Thunder shpresojnë të fitojnë edhe ndeshjen e dytë në parketin e shtëpisë, që të hedhin një hap më tej për kalimin e kësaj faze, ku u mundën vjet nga kampionët në fuqi Dallas Mavericks. Talenti dhe mosha e re përbëjnë një avantazh për rrugën e Thunder drejt suksesit, por, edhe pse në moshë të madhe, eksperienca dhe loja e fortë në ekip e San Antonio Spurs po shfaqin një pengesë më të madhe për t’u kapërcyer nga ç’mendohej.
Kalendari i ndeshjeve të mbetura në kuadër të Finaleve të Konferencës së Perëndimit:
Ndeshja 4: San Antonio @ Oklahoma City, 3 qershor ora 02:30*
Ndeshja 5: Oklahoma City @ San Antonio, 5 qershor ora 03:00*
Ndeshja 6**: San Antonio @ Oklahoma City, 7 qershor ora 03:00*
Ndeshja 7**: Oklahoma City @ San Antonio, 9 qershor ora 03:00*
*Orari dhe data sipas orës së Shqipërisë (CET)
**Luhen nëse janë të nevojshme
You must be logged in to post a comment Login
als_Latn als_Latn als_Latn scn_Latn scn_Latn scn_Latn scn_Latn als_Latn als_Latn eng_Latn